DOI: 10.14457/tu.the.2016.1529
title: ปัจจัยที่มีผลต่อความตั้งใจในการใช้งานเทคโนโลยีสวมใส่พกพาติดตัวเพื่อป้องกันความเสี่ยงของสภาวะสุขภาพ

description: ในปัจจุบันนี้โดยทั่วไปจะพบว่าประชาชนเป็นจำนวนมากมีสุขภาพที่ไม่สมบูรณ์ เจ็บป่วย มีความพิการ หรือเสียชีวิตก่อนวัยอันสมควรด้วยโรคที่ทราบสาเหตุ ทั้งที่บางโรคนั้นสามารถป้องกันได้ เช่น โรคหัวใจและหลอดเลือด ทำให้ต้องสูญเสียเงินค่ารักษาพยาบาลจำนวนมากและสูญเสียเวลาในการประกอบอาชีพ สูญเสียรายได้และอาจต้องสูญเสียชีวิตได้ เทคโนโลยีสวมใส่พกพาได้เข้ามาปฏิวัติระบบการดูแลสุขภาพในรูปแบบใหม่ เพื่อเพิ่มศักยภาพและมีบทบาทในการส่งเสริมการดูแลสุขภาพนำมาซึ่งการเปลี่ยนแปลงแนวทางการรักษาพยาบาลของประชากรทั่วโลกในรูปแบบของการป้องกันโรคก่อนจะเกิดอาการผิดปกติที่สามารถติดตามได้จากสัญญาณชีพ ส่งผลให้คุณภาพของการดูแลรักษาทางการแพทย์ทำได้รวดเร็วยิ่งขึ้นและคุณภาพชีวิตของผู้คนดีมากขึ้น งานวิจัยนี้เป็นการศึกษาถึงปัจจัยที่ส่งผลต่อการยอมรับการใช้เทคโนโลยีสวมใส่พกพาติดตัวเพื่อป้องกันตัวในด้านความเสี่ยงของสภาวะสุขภาพ ซึ่งได้ประยุกต์ใช้ตัวแบบแนวคิดทฤษฎีการยอมรับการใช้เทคโนโลยีสารสนเทศ 2  (Technology Acceptance Model 2: TAM 2) บูรณาการผสมผสานกับทฤษฎีรวมของการยอมรับและการใช้เทคโนโลยี เพื่อเป็นกรอบแนวคิดวิจัยในการศึกษาหาปัจจัยมีผลต่อความตั้งใจในการใช้งานเทคโนโลยีสวมใส่พกพาติดตัวเพื่อป้องกันความเสี่ยงของสภาวะสุขภาพ ทั้งนี้ดำเนินการเก็บข้อมูลโดยใช้แบบสอบถามจากกลุ่มตัวอย่างที่รู้จักเทคโนโลยีสวมใส่พกพาติดตัว จำนวนทั้งสิ้น 153 ราย โดยใช้การรวบรวมข้อมูลจากแบบสอบถามออนไลน์ ระยะเวลาดำเนินงานตั้งแต่ เดือนมิถุนายน – กรกฎาคม 2560 วิเคราะห์ด้วยเครื่องมือทางสถิติ ประกอบไปด้วย สถิติเชิงพรรณนา (Descriptive Statistics) การวิเคราะห์องค์ประกอบ (Factor Analysis) และการวิเคราะห์การถดถอยแบบพหุคูณ (Multiple Regression) ผลการวิจัยแสดงให้เห็นว่า ปัจจัยการรับรู้ถึงความมีประโยชน์ (Perceived Usefulness) การรับรู้ถึงความง่ายในการใช้ (Perceived Eased of use) อิทธิพลของสังคม (Social Influence) ความเข้ากันได้หรือความเหมาะสมกับผู้ใช้งาน (Compatibility) และความรับรู้ความสำคัญต่ออุปกรณ์สวมใส่ (Affinity to wearable device) มีความสัมพันธ์เชิงบวกโดยตรงต่อความตั้งใจในการใช้งานเทคโนโลยีสวมใส่พกพาติดตัวอย่างมีนัยสำคัญ ซึ่งปัจจัยทางด้านอิทธิพลของสังคมเป็นปัจจัยที่มีความสำคัญมากที่สุด บุคคลที่มีความสำคัญต่อผู้ใช้งานมีแนวโน้มที่จะเป็นแรงส่งเสริมในทางบวกที่ตั้งใจจะใช้เทคโนโลยีนั้น ปัจจัยการรับรู้ถึงความง่ายในการใช้ยังส่งอิทธิพลโดยอ้อมต่อความตั้งใจในการใช้งานเทคโนโลยีสวมใส่พกพาติดตัวโดยผ่านปัจจัยการรับรู้ประโยชน์ที่ได้รับซึ่งทำให้ค่าอิทธิผลโดยรวมสูงมากขึ้น ส่วนปัจจัยความวิตกกังวลด้านสุขภาพ (Health anxiety) และความรู้ทางด้านสุขภาพ (Health Knowledge) ไม่มีผลต่อความตั้งใจในการใช้งานเทคโนโลยีสวมใส่พกพาติดตัวอย่างไรก็ตามการนำผลการวิจัยนี้ไปใช้ในการอ้างอิงควรคำนึงถึงข้อกำจัดทางด้านประชากรศาสตร์ เนื่องจากกลุ่มตัวอย่างของงานวิจัยนี้จัดเก็บจากผู้มีความรู้ในด้านเทคโนโลยี แต่หากนำไปใช้กับบุคคลที่ไม่เคยใช้เทคโนโลยีที่มาก่อน อาจส่งผลต่อความคิดเห็นหรือความรับรู้ของแต่ละบุคคลที่แตกต่างกันไปด้วยประโยชน์ที่ได้จากการวิจัยนี้ผู้ที่เกี่ยวข้องหรือผู้ที่ต้องการส่งเสริมให้ผู้อื่นใช้เทคโนโลยีสวมใส่พกพาติดตัวมาช่วยในการสนับสนุนการดูแลสุขภาพของตนเองนั้นสามารถนำปัจจัยต่าง ๆที่ส่งผลต่อความตั้งใจในการแสดงพฤติกรรมของการใช้เทคโนโลยีสวมใส่พกพาติดตัวมาปรับใช้ในการรณรงค์ให้ประชากรคนไทยมีความใส่ใจในด้านสุขภาพของตนเองมากขึ้น รวมทั้งการพัฒนาเทคโนโลยีพกพาติดตัวให้สามารถใช้งานได้ง่ายยังประโยชน์ให้เพิ่มมากขึ้น ทำให้ผู้ใช้งานรับรู้ประโยชน์ว่าเทคโนโลยีนั้นมีความสำคัญในการดำเนินชีวิตและสามารถช่วยสนับสนุนการดูแลสุขภาพของตนเองได้อย่างสมบูรณ์และนำมาซึ่งความต้องการเทคโนโลยีนั้นเพื่อนำมาใช้ในการดูแลสุขภาพของตนเองต่อไป